ปตท.บุกลาวร่วมลงทุนโรงไฟฟ้า40%
ปตท.รุกธุรกิจโรงไฟฟ้า ทุ่มเฉียด 1,500 ล้านบาท ร่วมทุน 40% พัฒนาน้ำลิก 1 พาวเวอร์ ในลาว ผลิตไฟฟ้าพลังน้ำ สัมปทาน 30 ปี คาดเริ่มขาย ส.ค. 2559
1 ก.พ. 2556

ปตท.รุกธุรกิจโรงไฟฟ้า ทุ่มเฉียด 1,500 ล้านบาท ร่วมทุน 40% พัฒนาน้ำลิก 1 พาวเวอร์ ในลาว ผลิตไฟฟ้าพลังน้ำ สัมปทาน 30 ปี คาดเริ่มขาย ส.ค. 2559 
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า คณะกรรมการ ปตท. ได้เห็นชอบให้บริษัท พีทีที อินเตอร์เนชั่นแนล โดยผ่านบริษัทย่อยชื่อ พีทีที อินเตอร์เนชั่นแนล โฮลดิ้ง เข้าร่วมลงทุนในบริษัท น้ำลิก 1 พาวเวอร์ (NL1PC) กับบริษัท ไฮโดร เอ็นจิเนียริ่ง และบริษัท พอสโก้ เอ็นจิเนียริ่งแอนด์คอนสตรักชั่น เพื่อพัฒนาโครงการโรงไฟฟ้าพลังน้ำน้ำลิก 1 ในประเทศสาธารณรัฐประชาธิปไตยประชาชนลาว (สปป.ลาว)
บริษัท น้ำลิก 1 พาวเวอร์ มีทุนจดทะเบียนในเบื้องต้น 2 แสนเหรียญสหรัฐ โดยบริษัท พีทีที อินเตอร์เนชั่นแนล โฮลดิ้ง ถือหุ้นจำนวน 8,000 หุ้น คิดเป็นสัดส่วน 40% ของจำนวนหุ้นทั้งหมด และประมาณการเงินลงทุนทั้งโครงการเป็นจำนวน 124 ล้านเหรียญสหรัฐ
ทังนี้ การลงทุนในกลุ่ม ปตท.ในสัดส่วน 40% คาดว่าจะใช้เงินลงทุนประมาณ 49.6 ล้านเหรียญสหรัฐ หรือประมาณ 1,488 ล้านบาท 
โครงการโรงไฟฟ้าพลังน้ำน้ำลิก 1 จะได้รับสัมปทานจากรัฐบาลแห่ง สปป. ลาว ในการออกแบบ พัฒนา ก่อสร้าง และดำเนินการโครงการโรงไฟฟ้าพลังน้ำน้ำลิก 1 เป็นระยะเวลา 30 ปี นับจากวันที่สัญญาสัมปทานเริ่มมีผลบังคับ และจะส่งมอบโครงการไฟฟ้าพลังน้ำดังกล่าวให้กับรัฐบาลแห่ง สปป.ลาว เมื่อระยะเวลาสัมปทานสิ้นสุดลง 
โครงการดังกล่าวจะมีขนาดกำลังการผลิต 64.7 เมกะวัตต์ ตั้งอยู่ห่างจากนครเวียงจันทน์ 90 กิโลเมตร จะขายไฟฟ้าที่ผลิตได้ทั้งหมดให้กับรัฐวิสาหกิจการไฟฟ้าลาวภายใต้สัญญาซื้อขายไฟฟ้าระยะยาว ใช้ระยะเวลาก่อสร้างประมาณ 3 ปี กับ 3 เดือน และคาดว่าจะเริ่มดำเนินการขายไฟฟ้าเชิงพาณิชย์ในเดือน ส.ค. 2559 
“การร่วมลงทุนในครั้งนี้สอดคล้องกับกลยุทธ์ของ ปตท. ในการสร้างมูลค่าเพิ่มจากธุรกิจไฟฟ้า” นายไพรินทร์ กล่าว
ด้านหุ้น ปตท. ราคาร่วงลงแรงตามตลาดโดยรวม วันที่ 31 ม.ค. ปิดที่ 341 บาท ลดลง 7 บาท หรือ 2.01% มูลค่าซื้อขายรวม 3,150 ล้านบาท จากวันก่อนราคาดีดตัวแรง 13 บาท หรือ 3.88% ปิดที่ 348 บาท ท่ามกลางมูลค่าการซื้อขายมากกว่า 5,770 ล้านบาท ซึ่งนักลงทุนรายใหญ่กล่าวว่า หุ้น PTT ยังน่าสนใจลงทุน แม้ราคาจะปรับตัวขึ้นมาระดับหนึ่งแล้ว แต่ก็ยังมีโอกาสเดินหน้าต่อเนื่อง